CELEX: 
Language: sl
Date: 2018-04-18 00:00:00
Title: DELEGIRANA DIREKTIVA KOMISIJE (EU) .../… o spremembi prilog II, III in V k Direktivi (EU) 2016/1629 Evropskega parlamenta in Sveta o tehničnih predpisih za plovila, namenjena za plovbo po celinskih plovnih poteh

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               1.1 Evropski odbor za pripravo standardov za plovbo po celinskih plovnih poteh (CESNI)
            
            
               Centralna komisija za plovbo po Renu (CCNR) je mednarodna organizacija z regulativnimi pristojnostmi na področju celinske plovbe na Renu. Štiri države članice (Belgija, Francija, Nemčija in Nizozemska) ter Švica so pogodbenice CCNR.
            
            
               CCNR je leta 2015 odobrila ustanovitev in delovanje Evropskega odbora za pripravo standardov za plovbo po celinskih plovnih poteh (CESNI). Njegove naloge vključujejo sprejetje tehničnih standardov na različnih področjih celinske plovbe, zlasti v zvezi s plovili, informacijsko tehnologijo in posadko, enotno razlago teh standardov in ustreznih postopkov ter posvetovanja o varnosti plovbe, varstvu okolja ali drugih področjih plovbe. 
            
            
               CESNI je sestavljen iz strokovnjakov, ki predstavljajo države članice CCNR in EU ter imajo glasovalne pravice, in sicer en glas na državo. 
            
            
               EU ni pogodbenica CCNR ali CESNI. Vendar lahko skupaj z mednarodnimi organizacijami, katerih poslanstvo vključuje področja, ki zadevajo CESNI, sodeluje pri delu CESNI brez glasovalnih pravic. 
            
            
               CESNI standarde sprejema soglasno na podlagi glasov navzočih članic CCNR in držav članic EU. Če o uvrstitvi standardov na dnevni red ni mogoče doseči soglasja, CESNI sprejme odločitev z dvotretjinsko večino glasov članic, ki so na seji navzoče. V naslednjem koraku CESNI soglasno sprejme standarde na podlagi glasov navzočih članic CCNR in držav članic EU. Po sprejetju se standardom dodelijo enotne sklicne številke, nato pa se objavijo.
            
            
               CCNR si je nabrala veliko izkušenj pri pripravi tehničnih zahtev za plovila za celinsko plovbo. CESNI, ki je bil ustanovljen v okviru CCNR ob sodelovanju vseh držav članic EU, ima zato potrebno strokovno znanje in geografsko reprezentativnost za pripravo skupnih standardov, ki veljajo za celotno omrežje celinskih plovnih poti v Evropski uniji.
            
            
            
               1.2 Evropski standard o določitvi tehničnih zahtev za plovila za celinsko plovbo (ES-TRIN)
            
            
               Eden od standardov, ki jih je oblikoval CESNI, je evropski standard o določitvi tehničnih zahtev za plovila za plovbo po celinskih plovnih poteh (standard ES-TRIN). Ta standard določa enotne tehnične zahteve, ki so potrebne za zagotovitev varnosti plovil za celinsko plovbo. Vključuje določbe v zvezi z ladjedelništvom, opremljanjem plovil za celinsko plovbo in opremo za ta plovila, posebne določbe glede določenih kategorij plovil, kot so potniška plovila, potiskani sestavi in kontejnerska plovila, določbe glede identifikacije plovil, obrazcev spričeval in registra, prehodne določbe ter navodila za uporabo tehničnega standarda. 
            
            
               Prva različica standarda ES-TRIN (ES-TRIN 2015) je bila sprejeta na seji CESNI 26. novembra 2015. 
            
            
               Standard ES-TRIN se redno posodablja, pri čemer se upošteva delo delovnih skupin CESNI.
            
            
               Redno posodabljanje standarda ES-TRIN je potrebno zaradi:
            
            
               vzdrževanja visoke ravni varnosti pri plovbi po celinskih plovnih poteh;
            
            
               sledenja tehničnemu napredku (npr. prostor za krmiljenje, navigacijska oprema);
            
            
               zagotavljanja skladnosti s pravnim okvirom EU (npr. uredba za necestno mobilno mehanizacijo).
            
            
               CESNI je na seji 6. julija 2017 sprejel posodobljeno različico standarda ES-TRIN (ES-TRIN 2017/1). Ta izdaja vključuje različne spremembe, zlasti na naslednjih področjih:
            
         
         
            
               dvižni prostor za krmiljenje;
            
            
               posodobitev sklicev na različne mednarodne standarde;
            
            
               emisije plinastih in trdnih onesnaževal iz motorjev;
            
            
               zahteve za tradicionalne plovne objekte;
            
            
               električne naprave in oprema;
            
            
               protipožarni sistemi;
            
            
               tablica proizvajalca za žerjave;
            
            
               posodobitev določb glede navigacijske in informacijske opreme;
            
            
               popravki prehodnih določb o homologirani opremi.
            
            
            
               1.3 Skladnost pravnih ureditev za tehnične zahteve
            
            
               Direktiva (EU) 2016/1629 Evropskega parlamenta in Sveta z dne 14. septembra 2016 o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES vsebuje neposreden sklic na standard ES-TRIN.
            
            
               Da se zagotovi skladnost obeh obstoječih pravnih ureditev za tehnične zahteve za plovila za celinsko plovbo (Ren in EU), je treba zagotoviti enake standarde. Zakonodaja EU in akti CCNR se bodo sklicevali na standarde, ki jih bo pripravil CESNI, in sicer na standard ES-TRIN 2017/01 od 7. oktobra 2018 naprej (rok za prenos Direktive (EU) 2016/1629 in datuma začetka uporabe standarda ES-TRIN 2017/01).
            
            
               Pravo EU in regulativna ureditev CCNR za plovila, namenjena za plovbo po celinskih plovnih poteh, bosta v celoti usklajena s 7. oktobrom 2018.
            
            
               Poleg spremembe Priloge II (sklicevanje na standard ES-TRIN 2017/1) so spremembe Prilog III in V potrebne za ohranitev doslednosti med Direktivo (EU) 2016/1629 in standardom ES-TRIN 2017/01.
            
            
               2.POSVETOVANJA PRED SPREJETJEM AKTA
            
            
               V skladu s členom 32 Direktive (EU) 2016/1629 se Komisija pred sprejetjem delegiranega akta posvetuje s strokovnjaki, ki jih imenuje vsaka država članica, v skladu z načeli iz Medinstitucionalnega sporazuma z dne 13. aprila 2016 o boljši pripravi zakonodaje. Predvideno je, da se osnutek delegiranega akta predstavi na srečanju strokovne skupine Komisije o tehničnih zahtevah za plovila, namenjena za plovbo po celinskih plovnih poteh. Srečanje je bilo organizirano 13. oktobra 2017.
            
            
               Da bi obširno obvestila strokovnjake ter zagotovila skladnost med dejavnostmi CESNI in pravnim okvirom EU, je Evropska komisija osnutek delegiranega akta predstavila tudi na srečanju delovne skupine CESNI/PT, ki je bilo 27. in 28. septembra 2017.
            
            
               3.PRAVNI ELEMENTI DELEGIRANEGA AKTA
            
            
               3.1 Posodobitev sklicevanja na standard ES-TRIN
            
         
         
            
               Priloga II k Direktivi (EU) 2016/1629 se neposredno sklicuje na standard ES-TRIN 2015/1 glede tehničnih zahtev, ki se uporabljajo za plovne objekte. V skladu s členom 31(1) te direktive je Komisija pooblaščena, da posodobi sklicevanje na najnovejšo različico standarda ES-TRIN in določi datum začetka njegove uporabe. Glede na objavo standarda ES-TRIN 2017/1 kot najnovejše različice standarda ES-TRIN osnutek delegiranega akta zagotavlja ustrezne posodobitve. Datum začetka uporabe je 7. oktober 2018.
            
            
            
               3.2 Postopkovne določbe za tradicionalne plovne objekte
            
            
               Standard ES-TRIN 2017/1 vsebuje posebne določbe za tradicionalne plovne objekte. Da se ohrani usklajenost med zahtevami Direktive (EU) 2016/1629 in standardom ES-TRIN ter racionalizirajo postopkovne določbe, je treba spremeniti Prilogo V k Direktivi glede podrobnih postopkovnih določb. Člen 2.01(2) Priloge V ureja sestavo inšpekcijskega organa. V skladu s standardom ES-TRIN 2017/1 je v primeru pridobitve spričevala za tradicionalne plovne objekte potreben inšpekcijski pregled, ki ga opravi strokovnjak, ki ima posebno znanje v zvezi z zahtevami za tradicionalna plovila. V standardu ES-TRIN 2017/1 je strokovnjak za plovne objekte opredeljen, kot sledi: „Oseba, ki jo imenuje pristojni organ ali pooblaščena ustanova države članice, ki ima posebno znanje na področju tradicionalnih plovnih objektov zaradi svojega usposabljanja in izkušenj v zadevi ter je seznanjen(-a) z ustreznimi tehničnimi zahtevami in pravili, vključno s tistimi iz obdobja tradicionalnih plovnih objektov.“. Ta strokovnjak mora biti član inšpekcijskega organa. 
            
            
               V skladu s členom 31(4) Direktive je Komisija pooblaščena za sprejemanje delegiranih aktov v zvezi s prilagoditvijo Priloge V, s katero se posodobijo in racionalizirajo upravne določbe. Osnutek delegiranega akta zagotavlja prilagoditev člena 2.01(2) Priloge V k Direktivi (EU) 2016/1629, da se izpolnijo določbe standarda ES-TRIN 2017/1.
            
            
            
               3.3 Pojasnitev seznama možnih dodatnih tehničnih zahtev za plovne objekte, ki plujejo po celinskih plovnih poteh v conah 1 in 2 ter nepovezani coni 3
            
            
               Priloga III k Direktivi (EU) 2016/1629 določa izčrpen seznam predmetov nacionalnih zahtev, ki jih sprejme država članica na podlagi člena 23(1) in (2) te direktive. 
            
            
               V skladu s členom 31(3) Direktive (EU) 2016/1629 je Komisija pooblaščena za sprejemanje delegiranih aktov v zvezi s prilagoditvijo Priloge III znanstvenemu in tehničnemu napredku. 
            
            
               Odstavek 2 Priloge III k Direktivi (EU) 2016/1629 bi bilo treba posodobiti, da se izboljša doslednost z določbami standarda ES-TRIN. Ta odstavek 2 zajema določbe o „moči“ in „stabilnosti“ po analogiji s členom 3.02 standarda ES-TRIN. Zdajšnji naslov odstavka 2 ne ustreza natančno vsebini alinej. Osnutek delegiranega akta zagotavlja ustrezne prilagoditve.
            
            
               Julija 2017 je skupina priznanih klasifikacijskih zavodov za plovbo po celinskih vodah (GERC) opozorila na priložnost, da se izboljša seznam iz Priloge III k Direktivi (EU) 2016/1629. 
            
            
            
               V Prilogi III so bili navedeni predmeti, za katere bi se za plovne objekte na celinskih plovnih poteh con 1 in 2 ter nepovezane cone 3 lahko uporabljale dodatne tehnične zahteve.
            
            
            
               Seznam je izčrpen in ne vključuje področij za strojne naprave. 
            
            
               Za plovbo v conah 1 in 2 se zdi smiselno zahtevati okrepitev konstrukcije trupa, da bi bila odporna do določene višine valov (odstavek 2 Priloge III k Direktivi (EU) 2016/1629). Ustrezni predmeti možnih tehničnih zahtev, ki se v teh conah uporabljajo za strojne naprave za plovbo, da bi se zlasti zagotovil zanesljiv pogon plovnega objekta, niso predvideni. 
            
            
               Člen 8.01(1) standarda ES-TRIN ne določa posebnih zahtev za strojne naprave in zahteva le, da so stroji in njihova oprema zasnovani, zgrajeni in nameščeni v skladu z najboljšo prakso. 
            
            
               Dodatek točke „8. Stroji“ v Prilogi III k Direktivi (EU) 2016/1629 bo omogočil, da država članica zaradi varnosti sprejme dopolnilne nacionalne določbe. 
            
            
               Delegirani akt zagotavlja ustrezne prilagoditve.
            
            
               Posledice predlaganih sprememb Priloge III k Direktivi (EU) 2016/1629 so zelo omejene, saj zanje ne bodo potrebne spremembe obstoječih nacionalnih predpisov. Nasprotno, izboljšale bodo pravno varnost in možnosti, da se izboljša varnost v conah 1 in 2.
            
         
         
            
               DELEGIRANA DIREKTIVA KOMISIJE (EU) .../…
            
            
               z dne 18.4.2018
            
            
               o spremembi prilog II, III in V k Direktivi (EU) 2016/1629 Evropskega parlamenta in Sveta o tehničnih predpisih za plovila, namenjena za plovbo po celinskih plovnih poteh
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               o upoštevanju Direktive (EU) 2016/1629 Evropskega parlamenta in Sveta z dne 14. septembra 2016 o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES
                  1
                ter zlasti člena 31(1), (3) in (4) Direktive,
            
            
               ob upoštevanju naslednjega:
            
            
               (1)Direktiva 2006/87/ES Evropskega parlamenta in Sveta
                  2
                se razveljavi z učinkom od 7. oktobra 2018 z Direktivo (EU) 2016/1629. Priloga II k Direktivi (EU) 2016/1629 določa, da se za plovne objekte uporabljajo tehnične zahteve iz standarda ES-TRIN 2015/1.
            
            
               (2)Namen ukrepov Unije na področju celinske plovbe bi moral biti, da se zagotovi enotnost pri razvoju tehničnih zahtev za plovila za celinsko plovbo, ki se uporabljajo v Uniji.
            
            
               (3)Evropski odbor za pripravo standardov za plovbo po celinskih plovnih poteh (v nadaljnjem besedilu: CESNI) je bil ustanovljen 3. junija 2015 v okviru Centralne komisije za plovbo po Renu (v nadaljnjem besedilu: CCNR) zaradi razvoja tehničnih zahtev za celinsko plovbo na različnih področjih, zlasti v zvezi s plovili, informacijsko tehnologijo in posadko.
            
            
               (4)CESNI je sprejel nov evropski standard, standard ES-TRIN 2017/1, o tehničnih zahtevah za plovila, namenjena za plovbo po celinskih plovnih poteh na svojem zasedanju 6. julija 2017
                  3
               . 
            
            
               (5)Standard ES-TRIN določa enotne tehnične zahteve, ki so potrebne za zagotovitev varnosti plovil za celinsko plovbo. Vključuje določbe v zvezi z ladjedelništvom ter opremljanjem plovil za celinsko plovbo in opremo za ta plovila, posebne določbe glede določenih kategorij plovil, kot so potniška plovila, potiskani sestavi in kontejnerska plovila, določbe glede opreme za sistem samodejnega prepoznavanja, določbe glede identifikacije plovil, obrazcev spričeval in registra, prehodne določbe ter navodila za uporabo tehničnega standarda.
            
            
               (6)CCNR bo spremenil svoj zakonodajni okvir, uredbe o inšpekcijskih pregledih plovil, ki plujejo po Renu, da bi vanj vključil sklicevanje na novi standard in da bi ta standard postal obvezen v okviru uporabe revidirane konvencije o plovbi po Renu.
            
            
               (7)Uredbo (EU) 2016/1629 Evropskega parlamenta in Sveta bi bilo zato treba ustrezno spremeniti.
            
            
               (8)Zaradi usklajenosti bi bilo treba spremenjene določbe prenesti in uporabljati od istega dne, kot je bilo prvotno določeno glede prenosa in uporabe Direktive (EU) 2016/1629 –
            
            
               SPREJELA NASLEDNJO DIREKTIVO:
            
            
               Člen 1
            
            
               Direktiva (EU) 2016/1629 se spremeni:
            
            
               (1)Priloga II se nadomesti z besedilom iz Priloge I k tej direktivi;
            
            
               (2)Priloga III se spremeni v skladu s Prilogo II k tej direktivi;
            
         
         
            
               (3)Priloga V se spremeni v skladu s Prilogo III k tej direktivi.
            
            
               Člen 2
            
            
               1.Države članice najpozneje do 7. oktobra 2018 uveljavijo zakone in druge predpise, potrebne za uskladitev s to direktivo, ki se uporabljajo od tega datuma. O besedilu navedenih predpisov nemudoma obvestijo Komisijo.
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedilo temeljnih predpisov nacionalne zakonodaje, ki jih sprejmejo na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 18.4.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 252, 16.9.2016, str. 118. 
               
               
                  
                     (2)
                  
                        Direktiva 2006/87/ES Evropskega parlamenta in Sveta z dne 12. decembra 2006 o tehničnih zahtevah za plovila, namenjena za plovbo po celinskih plovnih poteh, in razveljavitvi Direktive Sveta 82/714/EGS (UL L 389, 30.12.2006, str. 1).
               
               
                  
                     (3)
                  
                        Resolucija CESNI 2017-II-1.
               
            
      
    ---documentbreak--- 
      
         
         
            
               PRILOGA I
            
            
               
            
               „PRILOGA II
            
            
               MINIMALNE TEHNIČNE ZAHTEVE ZA PLOVNE OBJEKTE, KI PLUJEJO PO CELINSKIH PLOVNIH POTEH V CONAH 1, 2, 3 IN 4
            
            
               Za plovne objekte se uporabljajo tehnične zahteve iz standarda ES-TRIN 2017/1.“
            
            
               PRILOGA II
            
            
            
               Priloga III k Direktivi (EU) 2016/1629 se spremeni:
            
            
               (1) točka 2 se nadomesti z naslednjim:
            
            
               „2. Trdnost in stabilnost
            
            
               — Ojačanje in stabilnost strukture
            
            
               — Certifikat/potrdilo priznanega klasifikacijskega zavoda“;
            
            
            
               (2) doda se naslednja točka 8:
            
            
               „8. Stroji 
            
            
               –Krmilni sistemi
            
            
               –Propelerske gredi in dodatki 
            
            
               –Pogonski motorji, sklopke in dodatki 
            
            
               –Prisotnost premčnega bočnega propelerja 
            
         
         
            
               –Sistemi drenažnih črpalk in protipožarna oprema 
            
            
               –Zasilni viri električne energije in električne napeljave
            
            
               –Certifikat/potrdilo priznanega klasifikacijskega zavoda“.
            
            
               PRILOGA III
            
            
            
               V Prilogi V k Direktivi (EU) 2016/1629 se odstavek 2 člena 2.01 spremeni:
            
            
               (1) točka (c) se nadomesti z naslednjim:
            
            
               „(c) navtični strokovnjak z dovoljenjem za voditelja čolna na celinskih plovnih poteh, ki pooblasti imetnika za vožnjo plovila, namenjenega za pregled;“; 
            
            
               (2) doda se naslednja točka (d): 
            
            
               „(d) strokovnjak za tradicionalni plovni objekt za pregled tradicionalnega plovnega objekta.“.